DOI: 10.14457/tu.the.2017.1368
title: การบริหารค่าตอบแทนที่มีผลต่อการปฏิบัติงานของข้าราชการสายงานป้องกันและบรรเทาสาธารณภัย กรุงเทพมหานคร

description: การวิจัยเรื่อง การบริหารค่าตอบแทนที่มีผลต่อการปฏิบัติงานของข้าราชการสายงานป้องกันและบรรเทาสาธารณภัย กรุงเทพมหานคร มีวัตถุประสงค์ 3 ข้อ คือ 1) เพื่อศึกษาลักษณะงานและค่าตอบแทนของข้าราชการสายงานป้องกันและบรรเทาสาธารณภัย กรุงเทพมหานคร 2) เพื่อศึกษาการบริหารค่าตอบแทนที่มีผลต่อการปฏิบัติงานของข้าราชการสายงานป้องกันและบรรเทาสาธารณภัย กรุงเทพมหานคร 3) เพื่อเสนอแนะแนวทางในการบริหารค่าตอบแทนที่เหมาะสมกับข้าราชการสายงานป้องกันและบรรเทาสาธารณภัย กรุงเทพมหานคร โดยใช้วิธีวิจัยเชิงคุณภาพด้วยวิธีการศึกษาจากเอกสารและการสัมภาษณ์เชิงลึก เพื่อเก็บรวบรวมข้อมูลจากความคิดเห็น การวิเคราะห์ และประสบการณ์ในการปฏิบัติงานของข้าราชการสายงานป้องกันและบรรเทาสาธารณภัย ของสำนักป้องกันและบรรเทาสาธารณภัย กรุงเทพมหานคร ผลวิจัยพบว่า การบริหารค่าตอบแทนทั้งที่เป็นตัวเงิน (เงินเดือน ค่าตอบแทนพิเศษ เงินโบนัสประจำปี สวัสดิการและสิทธิประโยชน์) และไม่เป็นตัวเงิน (งาน ความก้าวหน้าในสายอาชีพ การยกย่องยอมรับ ความภาคภูมิใจในงาน และสภาพแวดล้อมในการปฏิบัติงาน) เป็นแรงจูงใจในการปฏิบัติงานและมีผลต่อการปฏิบัติงานของข้าราชการสายงานป้องกันและบรรเทาสาธารณภัยทั้งสิ้น และยังพบว่าลักษณะงานของสายงานนี้ไม่มีความชัดเจนเกิดความซ้ำซ้อนกับหน่วยงานอื่น รูปแบบการปฏิบัติงานไม่สอดคล้องกับปริมาณงาน และปริมาณงานมีมากกว่าอัตรากำลังของผู้ปฏิบัติงาน ส่งผลให้เกิดความไม่สมดุลระหว่างงานกับค่าตอบแทนที่ได้รับ อีกทั้งโครงสร้างและกรอบอัตรากำลังไม่เอื้อต่อการเติบโตในสายอาชีพ ส่งผลให้ข้าราชการในสายงานนี้โอนย้ายไปยังหน่วยงานอื่นข้อเสนอแนะ1. ควรเพิ่มสวัสดิการ ทั้งค่าเสี่ยงภัย ค่าปฏิบัติงานนอกเวลาราชการ การประกันชีวิต การจัดหาห้องพักที่พอเพียงสำหรับผู้ปฏิบัติงานหรือค่าเช่าบ้าน และการจัดหาห้องเตรียมความพร้อมสำหรับเวรปฏิบัติหน้าที่หลัก เพื่อสร้างแรงจูงใจในการปฏิบัติงาน โดยเทียบเคียงกับหน่วยงานอื่นที่มีอัตราความเสี่ยงในการปฏิบัติงานทำนองเดียวกัน หรืออาจกำหนดให้เป็นวิชาชีพเฉพาะ และให้ได้รับค่าวิชาชีพเฉพาะตำแหน่ง2. กำหนดลักษณะงานของภารกิจด้านป้องกันและบรรเทาสาธารณภัยให้ชัดเจน โดยให้ทำเฉพาะภารกิจด้านการป้องกันและบรรเทาสาธารณภัยเท่านั้น สำหรับการช่วยเหลืออื่นให้หน่วยงานที่เกี่ยวข้องหรืออาสาสมัครรับผิดชอบแทน3. ปรับโครงสร้างและกรอบอัตรากำลังให้เป็นไปตามหลักเกณฑ์และข้อกำหนดในการเติบโตตามความก้าวหน้าในสายอาชีพ โดยประเภททั่วไปให้เติบโตถึงระดับอาวุโส และหากวุฒิการศึกษาและคุณสมบัติเป็นไปตามหลักเกณฑ์ที่สามารถเลื่อนตำแหน่งก็ให้สามารถเติบโตไปยังสายงานอื่นได้ พร้อมทั้งยกย่องผู้ที่ปฏิบัติงานได้ดีเด่นหรือดีเยี่ยม และประชาสัมพันธ์เพื่อเผยแพร่ผลงานให้กับประชาชนได้รับทราบ4. ควรนำการจ้างงานรูปแบบอื่นมาใช้กับภารกิจงานป้องกันและบรรเทาสาธารณภัย เช่น การจ้างเหมาบริการ (Outsource) เพื่อดำเนินภารกิจด้านการจัดหา/บำรุงรักษาเครื่องมือ อุปกรณ์ ยานพาหนะ การดูแลรักษาพื้นที่และความสะอาด หรือปรับปรุงโครงสร้างให้มีส่วนราชการที่รับผิดชอบด้านการบำรุงรักษาเครื่องมือ อุปกรณ์ และยานพาหนะดับเพลิงหรือกู้ภัย5. ปรับรูปแบบการทำงานของสถานีดับเพลิงให้สอดคล้องกับมาตรฐานสากลและบริบทจริง โดยจัดกลุ่มตามขนาดพื้นที่ แนวโน้มการเกิดความเสี่ยง รวมทั้งปรับภารกิจและจัดระบบ การมอบหมายงาน จัดอัตรากำลัง พร้อมทั้งจัดสรรเครื่องมือและยานพาหนะให้เหมาะสมกับสถานีดับเพลิงแต่ละขนาด ตลอดจนกำหนดวัน เวลาทำงานให้เหมาะสมกับลักษณะงาน6. จัดตั้งสถานีดับเพลิงให้ครอบคลุมทุกพื้นที่สำนักงานเขต โดยใช้การจัดตั้งสถานีย่อยเพิ่มหรือการแบ่งพื้นที่รับผิดชอบใหม่ รวมทั้งแบ่งกองปฏิบัติการตามพื้นที่รับผิดชอบของสำนักงานเขต เพื่อให้สามารถเข้าถึงพื้นที่เกิดเหตุได้อย่างรวดเร็วและทันท่วงที7. ควรมีการจัดตั้งหน่วยบริการรูปแบบพิเศษหรือการร่วมทุนกับภาคเอกชนดำเนินภารกิจด้านการฝึกอบรมและพัฒนาบุคลากรด้านการดับเพลิงและกู้ภัย พร้อมทั้งจัดตั้งศูนย์ฝึกดับเพลิงและกู้ภัย เพื่อให้ผู้ปฏิบัติงานสามารถปฏิบัติงานได้อย่างมีประสิทธิภาพ